CELEX: 32021D0812(01)
Language: ro
Date: 2021-08-11 00:00:00
Title: Decizia Comisiei din 11 august 2021 privind instituirea grupului de experți al Comisiei pentru statisticile referitoare la deșeurile de ambalaje din plastic 2021/C 324/05

12.8.2021   
               
               
                  RO
               
               
                  Jurnalul Oficial al Uniunii Europene
               
               
                  C 324/5
               
            
         DECIZIA COMISIEI
         din 11 august 2021
         privind instituirea grupului de experți al Comisiei pentru statisticile referitoare la deșeurile de ambalaje din plastic
         (2021/C 324/05)
         COMISIA EUROPEANĂ,
         având în vedere Tratatul privind funcționarea Uniunii Europene,
         întrucât:
         
                     (1)
                  
                  
                     În temeiul articolului 338 din Tratatul privind funcționarea Uniunii Europene (TFUE), Parlamentul European și Consiliul adoptă măsuri în vederea elaborării de statistici, în cazul în care acest lucru este necesar pentru îndeplinirea activităților Uniunii.
                  
               
                     (2)
                  
                  
                     În temeiul articolului 13 din Regulamentul (UE, Euratom) 2021/770 al Consiliului (1), Comisia trebuie să instituie un grup oficial de experți, compus din reprezentanți ai tuturor statelor membre și prezidat de un reprezentant al Comisiei, care să consilieze Comisia și să își exprime opiniile cu privire la comparabilitatea, fiabilitatea și exhaustivitatea statisticilor privind deșeurile de ambalaje din plastic generate și reciclate, să consilieze Comisia cu privire la pregătirea măsurilor pentru a face datele mai comparabile și mai fiabile și să emită avize anuale cu privire la caracterul adecvat al datelor privind deșeurile de ambalaje din plastic prezentate de statele membre în scopul producerii de deșeuri de ambalaje din plastic nereciclate.
                  
               
                     (3)
                  
                  
                     Prin urmare, este necesar să se instituie un grup de experți (denumit în continuare „grupul de experți SPPW”) în domeniul statisticilor privind deșeurile de ambalaje din plastic și să se definească sarcinile, structura și funcționarea acestuia, în conformitate cu Decizia C(2016)3301 a Comisiei de stabilire a normelor orizontale privind crearea și funcționarea grupurilor de experți ale Comisiei.
                  
               
                     (4)
                  
                  
                     Grupul de experți SPPW (SPPW - statistics on plastic packaging waste) trebuie să emită în fiecare an un aviz cu privire la caracterul adecvat al datelor referitoare la deșeurile de ambalaje din plastic transmise anual de către statele membre în vederea utilizării în cadrul sistemului de resurse proprii al Uniunii Europene.
                  
               
                     (5)
                  
                  
                     Grupul de experți SPPW trebuie să fie compus din experți în domeniul statisticilor privind deșeurile de ambalaje din plastic din toate statele membre.
                  
               
                     (6)
                  
                  
                     Trebuie să se prevadă reguli privind divulgarea de informații de către membrii Grupului de experți SPPW.
                  
               
                     (7)
                  
                  
                     Datele cu caracter personal trebuie prelucrate în conformitate cu Regulamentul (UE) 2018/1725 al Parlamentului European și al Consiliului (2),
                  
               DECIDE:
         
            Articolul 1
            Obiect
            Se instituie Grupul de experți al Comisiei pentru statisticile aferente deșeurilor de ambalaje din plastic (denumit în continuare „Grupul de experți SPPW”).
         
         
            Articolul 2
            Sarcini
            Sarcinile Grupului de experți SPPW sunt următoarele:
            
                        (a)
                     
                     
                        să consilieze Comisia și să își exprime opiniile cu privire la comparabilitatea, fiabilitatea și exhaustivitatea statisticilor privind deșeurile de ambalaje din plastic generate și reciclate;
                     
                  
                        (b)
                     
                     
                        să consilieze Comisia cu privire la elaborarea de măsuri pentru a face statisticile mai comparabile și mai fiabile;
                     
                  
                        (c)
                     
                     
                        să examineze anual datele transmise în conformitate cu articolul 5 alineatul (5) din Regulamentul (UE, Euratom) 2021/770;
                     
                  
                        (d)
                     
                     
                        să emită avize anuale cu privire la caracterul adecvat al datelor privind deșeurile de ambalaje din plastic prezentate de statele membre în scopul resursei proprii bazate pe deșeurile de ambalaje din plastic nereciclate;
                     
                  
                        (e)
                     
                     
                        să examineze aspectele legate de punerea în aplicare a Regulamentului (UE, Euratom) 2021/770;
                     
                  
                        (f)
                     
                     
                        să asiste Comisia la elaborarea propunerilor legislative și a inițiativelor de politică privind armonizarea statisticilor aferente deșeurilor de ambalaje din plastic;
                     
                  
                        (g)
                     
                     
                        să asiste Comisia în primele etape ale elaborării actelor de punere în aplicare care urmează să fie adoptate în temeiul Regulamentului (UE, Euratom) 2021/770, înainte de a fi depuse la comitet în conformitate cu Regulamentul (UE) nr. 182/2011 al Parlamentului European și al Consiliului;
                     
                  
                        (h)
                     
                     
                        să faciliteze schimbul de experiență și de bune practici în domeniul statisticilor aferente deșeurilor de ambalaje din plastic;
                     
                  
                        (i)
                     
                     
                        să consilieze Comisia cu privire la aspectele referitoare la politicile de revizuire a datelor privind statisticile aferente deșeurilor de ambalaje din plastic.
                     
                  
         
            Articolul 3
            Consultare
            Comisia se poate adresa Grupului de experți SPPW cu privire la orice aspect legat de datele privind deșeurile de ambalaje din plastic.
         
         
            Articolul 4
            Componență
            
               (1)   Membrii sunt autoritățile statelor membre responsabile cu raportarea datelor în conformitate cu articolul 12 din Directiva Parlamentului European și cu Directiva 94/62/CE a Consiliului (3).
            
            
               (2)   Statele membre își desemnează reprezentanții și se asigură că aceștia oferă un nivel ridicat de expertiză în procesul de elaborare a statisticile aferente deșeurilor de ambalaje din plastic.
            
         
         
            Articolul 5
            Președinte
            Grupul de experți SPPW este prezidat de un reprezentant al Comisiei (Eurostat).
         
         
            Articolul 6
            Funcționare
            
               (1)   Grupul de experți SPPW acționează la cererea Comisiei (Eurostat), în conformitate cu normele orizontale ale Comisiei privind grupurile de experți (4) („normele orizontale”) (5).
            
            
               (2)   Reuniunile grupului au loc, în principiu, la sediul Comisiei.
            
            
               (3)   Comisia (Eurostat) asigură serviciile de secretariat.
            
            
               (4)   La reuniunile grupului și ale subgrupurilor acestuia pot participa funcționari din alte departamente ale Comisiei care sunt interesați de aceste activități.
            
            
               (5)   Cu acordul Comisiei (Eurostat), grupul poate decide, cu majoritatea simplă a membrilor săi, ca deliberările să fie publice.
            
            
               (6)   Procesele-verbale ale discuțiilor pe marginea fiecărui punct de pe ordinea de zi și ale avizelor emise de Grupul de experți SPPW sunt concludente și complete. Procesele-verbale se întocmesc de secretariat, sub responsabilitatea președintelui.
            
            
               (7)   Grupul de experți SPPW adoptă, când este posibil, prin consens avizele, recomandările și rapoartele sale.
            
            
               (8)   În cazul unui vot, rezultatul votului se decide cu majoritatea simplă a membrilor. Membrii care au votat împotrivă sau s-au abținut au dreptul ca la avizele, recomandările sau rapoartele grupului să se anexeze un document care să rezume argumentele pe care se întemeiază poziția lor.
            
         
         
            Articolul 7
            Subgrupuri
            Pentru analizarea unor chestiuni specifice, Comisia (Eurostat) poate înființa subgrupuri al căror mandat este stabilit de Comisie (Eurostat). Subgrupurile își desfășoară activitatea în conformitate cu normele orizontale și raportează grupului. După ce și-au îndeplinit mandatul, subgrupurile sunt dizolvate.
         
         
            Articolul 8
            Experți invitați
            Comisia (Eurostat) poate invita experți care dețin cunoștințe de specialitate cu privire la un anumit subiect de pe ordinea de zi, pentru a participa, ad-hoc, la activitățile Grupului de experți SPPW sau ale subgrupurilor sale.
         
         
            Articolul 9
            Observatori
            
               (1)   Organizațiilor sau entităților publice, altele decât autoritățile statelor membre, li se poate acorda statutul de observator, în conformitate cu normele orizontale, prin invitație directă.
            
            
               (2)   Organizațiile sau entitățile publice care au primit statutul de observator își desemnează reprezentanți.
            
            
               (3)   Observatorii și reprezentanții acestora pot fi autorizați de președinte să participe la discuțiile Grupului de experți SPPW și să furnizeze cunoștințe de specialitate. Aceștia nu au însă drept de vot și nici nu participă la formularea recomandărilor sau a avizelor Grupului de experți SPPW.
            
         
         
            Articolul 10
            Regulamentul de procedură
            La propunerea și cu acordul Comisiei (Eurostat), Grupul de experți SPPW își adoptă regulamentul de procedură cu majoritatea simplă a membrilor săi, pe baza regulamentului de procedură standard pentru grupurile de experți, în conformitate cu normele orizontale.
         
         
            Articolul 11
            Secretul profesional și gestionarea informațiilor clasificate
            
               (1)   Membrii Grupului de experți SPPW și reprezentanții acestora, precum și experții și observatorii invitați respectă obligația privind secretul profesional, care, în temeiul tratatelor și al normelor de aplicare a acestora, se aplică tuturor membrilor instituțiilor și personalului acestora, precum și normele de securitate ale Comisiei privind protecția informațiilor clasificate ale Uniunii, prevăzute în Deciziile (UE, Euratom) 2015/443 (6) și (UE, Euratom) 2015/444 ale Comisiei (7). Dacă aceste obligații nu sunt respectate, Comisia poate lua toate măsurile necesare.
            
            
               (2)   Membrii Grupului de experți SPPW și reprezentanții acestora, precum și experții și observatorii invitați respectă confidențialitatea statistică prevăzută în Regulamentul (CE) nr. 223/2009, în special la articolul 20 (Protecția datelor cu caracter confidențial).
            
         
         
            Articolul 12
            Transparența
            
               (1)   Grupul de experți SPPW și subgrupurile acestuia se înscriu în registrul grupurilor de experți și al altor entități similare ale Comisiei (denumit în continuare „registrul grupurilor de experți”). Numele autorităților statelor membre și numele observatorilor se publică în registrul grupurilor de experți.
            
            
               (2)   Toate documentele relevante, inclusiv ordinile de zi, procesele-verbale și documentele depuse de participanți, sunt puse la dispoziție după reuniuni prin intermediul unui link de la registrul grupurilor de experți către un site internet specializat. Accesul la site-urile web specializate nu este condiționat de înregistrarea ca utilizator și nici de alte restricții. Ordinea de zi se publică în timp util înainte de reuniune, iar procesele-verbale se publică fără întârziere după reuniune. Se prevăd excepții de la publicare numai dacă se consideră că divulgarea unui document ar putea submina protecția unui interes public sau privat, astfel cum este definit la articolul 4 din Regulamentul (CE) nr. 1049/2001 al Parlamentului European și al Consiliului (8).
            
         
         
            Articolul 13
            Cheltuielile aferente reuniunilor
            
               (1)   Participanții la activitățile grupului de experți SPPW și ale subgrupurilor acestuia nu sunt remunerați pentru serviciile prestate.
            
            
               (2)   Cheltuielile de călătorie și de ședere suportate de participanții la activitățile Grupului de experți SPPW și ale subgrupurilor aferente pot fi rambursate de Comisie în conformitate cu dispozițiile în vigoare în cadrul Comisiei și în limita creditelor disponibile alocate departamentelor Comisiei în cadrul procedurii anuale de alocare a resurselor.
            
         
         
            Adoptată la Bruxelles, 11 august 2021.
            
               
                  Pentru Comisie
               
               Paolo GENTILONI
               
                  Membru al Comisiei
               
            
         
         
            (1)  Regulamentul (UE, Euratom) 2021/770 al Consiliului din 30 aprilie 2021 privind calcularea resursei proprii bazate pe deșeurile de ambalaje din plastic care nu sunt reciclate, privind metodele și procedura de punere la dispoziție a resursei proprii respective, privind măsurile menite să răspundă necesităților trezoreriei și privind anumite aspecte legate de resursa proprie bazată pe venitul național brut (JO L 165, 11.5.2021, p. 15).
         
            (2)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).
         
            (3)  Directiva 94/62/CE a Parlamentului European și a Consiliului din 20 decembrie 1994 privind ambalajele și deșeurile de ambalaje (JO L 365, 31.12.1994, p.10).
         
            (4)  Decizia C (2016)3301 a Comisiei din 30 mai 2016 de instituire a unor norme orizontale privind crearea și funcționarea grupurilor de experți ale Comisiei.
         
            (5)  A se vedea articolul 13,1 din normele orizontale.
         
            (6)  Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (JO L 72, 17.3.2015, p. 41).
         
            (7)  Decizia (UE, Euratom) 2015/444 a Comisiei din 13 martie 2015 privind normele de securitate pentru protecția informațiilor UE clasificate (JO L 72, 17.3.2015, p. 53).
         
            (8)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43). Excepțiile menite a proteja securitatea publică, afacerile militare, relațiile internaționale, politica financiară, monetară sau economică, viața privată și integritatea persoanelor, interesele comerciale, procedurile judiciare și consultanța juridică, anchetele/inspecțiile/auditurile și procesul decizional al instituției.